L’Ajuntament de Burjassot contracta l’assistència tècnica per a la redacció del projecte de rehabilitació del CEIP Sant Joan de Ribera dins del programa Edificant de la Conselleria d’Educació
2025-07-24

Recentment, l’Ajuntament de Burjassot, a través dels serveis tècnics de l’àrea d’urbanisme, dirigida per Manuel Aragó, ha dut a terme la contractació de l’assistència tècnica per a la redacció del projecte d’obres d’adequació i rehabilitació del CEIP Sant Joan de Ribera dins de les actuacions delegades als municipis en el programa Edificant de la Conselleria d’Educació, Cultura i Esport.

Aquestes actuacions es basen en una memòria tècnica que es va redactar al novembre de 2022 mitjançant una altra assistència tècnica en la qual es preveuen les següents intervencions: actuacions de millora de la distribució interior del centre i rehabilitació dels acabats en les zones en les quals siga necessari; demolició de l’edifici d’infantil i trasllat de les aules a nova ubicació, construcció d’un nou edifici per a menjador i gimnàs, l’ampliació de l’edifici de primària, la creació d’una zona d’hort i la millora de l’accessibilitat del centre, amb la instal·lació d’un ascensor.

“Amb aquesta contractació” tal com ha assenyalat l’alcalde de Burjassot, Rafa García, “continuem avançant en el treball previ que portarà amb si ona rehabilitació, condicionament i millora del CEIP Sant Joan de Ribera, una reivindicació històrica del nostre municipi a la Generalitat Valenciana que ja va prenent forma. Estem realitzant, des dels equips tècnics, un gran esforç per aconseguir que aquesta rehabilitació siga una realitat en el menor temps possible i que les nostres xiquetes i els nostres xiquets tinguen el centre que es mereixen i pel qual tant hem lluitat”.

Per a la realització d’esta actuació, l’adequació i rehabilitació del CEIP Sant Joan de Ribera, a l’Ajuntament se li ha concedit una consignació de 7.638.625,77€, quantitat que engloba la totalitat de contractes que integren l’actuació que es realitzarà en el centre educatiu.